Source: http://www.bihon.ro/au-pierdut-cinci-jucatori-de-baza/1669817
Timestamp: 2017-11-20 17:23:57+00:00

Document:
Au pierdut cinci jucători de bază - BIHON
Au pierdut cinci jucători de bază
la	26. iulie 2016 14:11	 Reactualizat la:	 26. iulie 2016 15:14
Lotul echipei de polo CSM Digi şi-a început pregătirile pentru viitorul sezon.
Poloiştii de la CSM Digi s-au reunit luni seară, în efectiv incomplet, la Bazinul Olimpic „Ioan Alexandrescu”, în vederea demarării antrenamentelor. La reunire au fost prezenţi preşedintele CSM Oradea, Şerban Sere, organizatorul de competiţii Dorin Roşca, antrenorul Kádár Kálmán şi fostul căpitan al echipei, Gheorghe Dunca. Preşedintele Şerban Sere le-a comunicat jucătorilor obiectivul pentru viitorul sezon, care nu poate fi altul decât recâştigarea titlului naţional, păstrarea Cupei României şi un traseu cât mai lung în cupele europene.
Antrenorul Kádár Kálmán a avut la dispoziţie pentru primul antrenament un număr de 15 jucători, dintre care opt juniori: Dorin Creţu, Sergiu Terean – portari; Tiberiu Negrean, Mihnea Chioveanu, Mihnea Gheorghe, Ramiro Georgescu, Szabó István, Bogdan Remeş, Kováts Viktor, Maxim Costa, Andrei Prioteasa, Cristian Dobre, Şerban Mureşan, Darius Popa, Casian Bara. Au absentat motivat Gojko Pjetlovic, aflat cu naţionala Serbiei în pregătiri pentru Jocurile Olimpice şi Andrei Creţu, învoit pentru probleme personale. Maxim Costa a fost transferat de la Spandau ’04 Berlin. Este un jucător român, care a deprins poloul în Germania. În vîrstă de 20 de ani, este student la Universitatea Oradea. Andrei Prioteasa (20 de ani) vine de la Dinamo şi este component al lotului naţional.
„Prioteasa a crescut mult în valoare în ultima perioadă, ca dovadă şi faptul că este chemat cu regularitate la echipa naţională”, afirmă antrenorul Kádár Kálmán. Tot la capitolul noutăţi, se remarcă revenirea la CSM Digi a vechiului internaţional orădean Nicolae Diaconu, jucător deosebit de experimentat, care s-a aflat în ultimele două sezoane la Steaua. Echipa noastră este pe cale să legitimeze încă trei jucători străini, doi croaţi şi un sârb, tratativele fiind aproape de finalizare.
Tot mai puţini orădeni
CSM Digi a pierdut în schimb cinci jucători de bază din sezonul trecut: Gheorghe Dunca, Alex Popoviciu, ambii retraşi din activitate, respectiv Szabó Roland, Vojislav Cupic şi Dusan Markovic, plecaţi la alte echipe. Dacă Dunca s-a retras la capătul unei cariere prodigioase, este cu totul surprinzător abandonul internaţionalului Alex Popoviciu, un lider al generaţiei sale, în vîrstă de numai 26 de ani. La rândul său, Szabó Roland (20 de ani) a decis să se transfere la Miskolc, în prima ligă a Ungariei. CSM Digi se vede astfel lipsită de aportul a doi titulari, jucători crescuţi şi formaţi în pepiniera CS Crişul.
„Dragoste cu forţa nu se poate face. Popoviciu a decis să renunţe la polo, este hotărârea lui personală. Szabó Roli a vrut neapărat să plece în Ungaria, într-un campionat puternic. Nu i-am putut convinge să rămână, oricât am încercat”, ne-a declarat antrenorul Kádár Kálmán.
Taguri: Bazinul Olimpic „Ioan Alexandrescu”, csm digi, oradea, polo

References: CSM 
 CSM 
 CSM 
 CSM 

CSM 
 CSM 
 csm